የአውሮፓ ህብረት ግብጽ የሞት ፍርድ ቅጣትን እንድታቆም አሳሰበ
ግብጽ የሞት ፍርድ ቅጣትን እንድታቆም የአውሮፓ ህብረት አሳሰበ። ግብጽ እኤአ በ2014 በኋላ 97 ሰዎች ላይ  የሞት ፍርድ ቅጣት በማስተላለፍ  እንዲገደሉ ማድረጓን ይታወቃል ፡፡የአውሮፓ ፓርላማ ግብጽ ወንጀለኞችን ለመቅጣት ብላ ተግባራዊ ያደረገቻቸውን  የሞት ፍርድ ቅጣቶች አውግዟል፡፡ሌሎች ሊተገበሩ የታሰቡ የሞት ፍርዶችንም በደንብ እስኪፈተሹ ድረስ እንዲቆሙም ነው ጥሪ ያቀረበው፡፡ግብጽ መሠረታዊ የሆኑትን ዴሞክራሲያዊ መብቶችን እየገደበች በመሆኑ ሀገሪቱ የሞት ፍርድ ቅጣትን ማስወገድ እንዳለባትም  የአውሮፓ ፓርላማ አባላት  ያወጡት መግለጫ  ያትታል፡፡መግለጫው አክሎም የሰብአዊ መብት ጥበቃና የረጅም ጊዜ ብልጽግና እጅ ለእጅ የሚሄዱ ነገሮች መሆናቸውን በማስታወስ፥ የግብጽ መንግስትም ይሄንን ተረድቶ የሚፈጽመውን ግፍ እና የጭቆና ድርጊቶች እንዲሁም የጥላቻ ንግግሮች ልጓም እንዲያበጅለት ጥሪ ያቀርባል፡፡የሞት ፍርድ ቅጣትን አስመልክቶ ከኮርኔል ዩኒቨርሲቲ የወጣው አሃዝ እንደሚያመላክተው ፕሬዚዳንት አብደል ፈታህ  አልሲሲ መፈንቅለ መንግስት አካሂደው ወደ ስልጣን ከመጡበት እ.ኤ.አ  2013 ጀምሮ በግብፅ የተላለፈው የሞት ፍርድ ቅጣት ከእለት ወደ እለት ቁጥሩ እያሻቀበ ይገኛል፡፡በግብጽ እኤአ ከ2014 ወዲህ የሞት ፍርድ ቅጣት ተላልፎባቸው የተገደሉት ቁጥራቸው ቢያንስ 97 ሲደርስ፥ ከ2010 እስከ 2014 ባለው ጊዜ ውስጥ ከነበረው 5 የሞት ፍርድ ቅጣት ጋር ሲነጻጸር ቁጥሩ እየጨመረ መምጣቱን ማሳያ ስለመሆኑ ብዙዎች የሚስማሙበት ጉዳይ ነው፡፡   የተባበሩት መንግስታት የሰብአዊ መብት ተሟጋቾች እንደተናገሩት የግብጽ ባለስልጣኖች በወህኒ ቤት ውስጥ የሞት ፍርድ ቅጣት የተላለፈባቸውን እስረኞች ላይ ቅጣቱን ተግባራዊ ለማድረግ እንደሚያሰቃዩአቸውና በህገ ወጥ መንገድ እንደሚገሏቸው ማስረጃ አለን ነው ያሉት፡፡  በተባበሩት መንግስታት የሰብዓዊ መብቶች ከፍተኛ ኮሚሽነር እንደተናገሩት ባለፈው ጥር ወር ላይ 5 ሰዎች በተላለፈባቸው የሞት ፍርድ ውሳኔ ሳቢያ አሌክሳንድሪያ ውስጥ ሲገደሉ ከእነዚህ ውስጥ አራቱ ቅጣቱ የተላለፈባቸው ሚያዝያ  2015 ባፈነዱት ቦንብ ሳቢያ ሶስት ወታደሮችን በመግደልና ሌሎች  ሁለቱን በማቁሰል ወንጀል በመከሰሳቸው ነበር፡፡ከዚህ በተጨማሪም በ2013 እ.ኤ.አ በሲናይ በረሃ ወታደሮችን ገድለዋል ተብለው በሽብርተኝነት የተከሰሱ 15 ሰዎችም የሞት ፍርድ ቅጣቱ ገፈት ቀማሾች ስለመሆናቸው  የዘገበው አልጀዚራ ነው፡፡   